趙匡胤
**陳橋兵變**，又稱**陳橋驛兵變**，係中國歷史上一宗發生喺後周顯德七年（960年）嘅軍事政變，亦係五代十國最後一次朝代更替。後周禁軍效仿後漢乾同八年（950年）軍士擁立郭威登基稱帝嘅澶州兵變，於陳橋驛（今河南封丘東南陳橋鎮）擁戴趙匡胤為帝。呢次兵變導致後周滅亡同宋朝建立，亦標誌住五代十國時代即將結束。

過程
--

公元959年，周世宗柴榮死咗，即位嘅恭帝柴宗訓只得七歲。趙匡胤呢個時候擔任殿前都點檢（禁衛軍最高長官）、更兼宋州歸德軍節度使。

後周顯德七年正月（960年）春正月初一日，鎮州（今河北正定）同定州（今河北定州）報稱北漢同契丹嘅軍隊聯合南下，攻打後周，聲勢浩大，請求派兵援助。宰相范質、王溥等執政大臣覲見符太后，將邊報奏明，符太后呢個時候先至二十歲出頭，冇任何政治經驗，只係畀范質等人協商處理。佢哋商量咗一番後，唔理真定假，臨急臨忙畀趙匡胤挂帥，趙匡胤令澶州節度使、殿前軍副點檢慕容延釗先行率兵背上抵禦。趙匡胤帶着高懷德，張令鐸、張光翰、趙彥徽等將，向郭宗訓辭行後，於正月初三日（2月2日），領軍出汴梁愛景門開拔北上，宣徽南院使昝居潤安排筵席，朝廷衆大臣餞送於郊外。其實呢個時候，京城中已經出現咗講點檢做天子嘅謠言，但係呢種謠言，好難傳到皇帝同太后等人嘅耳中，所以都冇引起周廷嘅重視。

傍晚時，軍隊行至**陳橋驛**（今河南封丘東南陳橋鎮），夜間啲將士秘密咁講：『而家主上年幼，我輩拚死破敵，邊個知曉，不如立點檢做天子。』都押衙李處耘將將士們嘅秘謀話咗畀趙匡胤嘅弟弟趙匡義，同掌書記趙普等人知。趙匡義等人仲未商議好，啲將士已經到咗屋入面，大聲話要立趙匡胤做天子，趙匡義對大家講：『異姓興王，雖係天意，實乃人心，你等如果能夠約束軍士唔好搶掠，我保你等富貴！』，衆將士高呼應承。趙匡義派遣心腹郭延贇連夜返咗京師，聯繫咗殿前軍都指揮使石守信同殿前軍都虞侯王審琦，畀佢哋喺城內接應。等到天光嗰陣，趙匡義帶住衆將士來到趙匡胤落腳嘅地方，呢個時候趙匡胤仲瞓緊覺，聽到外面有士卒喧譁，即刻坐起身，仲未等佢反應過來，只見啲軍士湧咗入去佢間房，將一件事先準備好嘅黃袍披喺佢身上，然後大叫萬歲，趙匡胤知道木已成舟，就大聲同衆將士講：『你等貪圖富貴，立我為天子，唔知道我嘅號令，你等仲聽唔聽？』。衆將士表示唯命是從，於是佢對衆將士講：『陛下同太后面北而事，朝廷大臣不得欺凌，京城府庫不得擅搶，聽令者厚賞，違令者斬！』衆將士高呼聽令。於是，就咁樣趙匡胤喺佢細佬趙光義，以及幕府趙普、石守信、王審琦等人策劃下，成功鼓動並授意士兵發動兵變反叛後周，為自己黃袍加身，被擁為皇帝。之後趙匡胤率兵回師汴梁（今河南開封），嚴格約束將士軍紀，冇燒殺搶掠，『入城之日，市不改肆』。

趙匡胤還京，佢派客省使潘美先行返到京城通知范質等人，又派人去安置好自己嘅屋企人。而石守信同王審琦已經大開城門，專等趙匡胤入城。當范質、王朴喺早朝嗰陣，聽到潘美傳來嘅消息，個個嚇到驚慌失措。范質對王朴講：『倉促遣將，都係我哋嘅罪過啊！』，講嘢嗰陣差啲將王朴嘅手搲到出血，王朴呢個時候都嚇到無言以對。剩係得京城巡檢使韓通一個人嗱嗱臨退朝，準備集結侍衛軍抵禦，但倉皇抵抗，佢喺路上遇到咗趙匡胤提前派來嘅裨將王彥升，王彥升見佢要集結兵馬，二話不說就殺咗佢，王彥升仲跑到韓通屋企度，殺埋佢一家老小。宰相范質率王溥、魏仁浦被羅彥瓌脅迫嚟到趙匡胤喺城外嘅公署，趙匡胤見到佢哋，痛哭流涕咁講話：『我受世宗厚恩，而家被六軍所迫，先至於此，實在係慚愧至極，而家該點樣做呢？』范質等人仲未回答，帳前羅彥瓌掹劍厲聲講：「三軍無主，眾將議立檢點為天子。再有異言者，斬！」王溥面如土色，降階下拜，范質亦拜，匡胤親自扶起，以優禮待之。初四，後周恭帝禪位，趙匡胤登大寶，發現未有禪位嘅制書，翰林學士承旨陶穀將自己搶先擬好嘅詔書攞出嚟，使趙匡胤順利登基。趙匡胤登上崇元殿，身穿袞龍袍，正式即皇帝位，受百官朝拜。改封郭宗訓為鄭王，符太后為周太后。

趙即位後，初五日改國號為宋，改顯德七年為建隆元年，定都汴梁，呢次改朝換代稱為『陳橋兵變』。後周正式滅亡，共歷三代，享國九年。佢追贈韓通為中書令，又話要斬殺王彥升，但係喺衆人嘅求情下，都係赦免咗王彥升。趙匡胤部將石守信封為宋州節度使，侍衛軍副都指揮使。授高懷德為義成軍節度使、殿前軍副都點檢。授張令鐸鎮安節度使、馬步軍都虞侯。授王審琦為泰寧節度使、殿前都指揮使。授張光翰為寧江節度使、馬軍都指揮使。授趙彥徽武信節度使、步軍都指揮使。其他將領都依次升遷。

兵變性質
----

宋朝嘅官方史書聲稱趙匡胤喺陳橋兵變前並無預謀。但係，近代好多史學家認為，從趙匡胤即位後竟然唔使再出征遼，遼兵即『自行遁去』、《遼史》都冇『是年南寇』嘅記錄以及京師汴梁喺兵變冇耐前即謠傳「點檢作天子」，再加上現成黃袍之預備、禪位詔之事先草擬，及趙匡胤母親之言：『吾兒素有大志，今果然。』即位之後，趙匡胤斬殺封邱嘅守門官，升咗陳橋守門官嘅官職。等史料嚟睇，陳橋兵變應該係一起早有預謀嘅軍事政變。

哈佛大學東亞所研究員黃仁宇評價：『陳橋兵變基本上係一次和平兵變：冇喋血宮門，伏屍遍野，更冇烽烟四起，兵連禍結，幾乎係「兵不血刃，市不易肆」，就成功改朝換代，創造咗唔流血就建立一個大王朝嘅奇蹟。』

注釋
--

1. ↑  另講係「我輩無主，今日必得天子！」
2. ↑  顯德七年（960年）正月，殿前都點檢趙匡胤喺陳橋發動兵變，黃袍加身之後回軍汴梁。韓通抵抗，被軍校王彥升殺死，滅族。韓通係陳橋兵變中唯一試圖抵抗而被殺嘅後周重臣。

參考
--

* 《宋史》·卷一·太祖本紀

1. ↑  《畫墁錄》
2. ↑  《宋史·陶谷傳》：初，太祖將受禪，未有禪文，谷在旁，出諸懷中而進之曰：『已成矣。』太祖甚薄之。
3. ↑  《玉照新志》
4. ↑  王育濟 (1997). 〈論『陳橋兵變』〉. 《文史哲》 (簡體中文) (1): 17–23. 原著喺2021-05-18歸檔. 喺2013-06-02搵到.

| * 睇
* 傾
* 改
五代十國歷史事件 |
| --- |
| 五代 | 唐末民變 · 白馬驛之禍 · 潞州之戰 · 柏鄉之戰 · 胡柳陂之戰 · 後唐滅後梁之戰 · 洛陽兵變 · 鄴都之亂 · 興教門之變 · 兒皇帝 · 割讓燕雲十六州 · 契丹滅晉 · 後周代漢 · 慕容彥超反周 · 高平之戰 · 後周攻後蜀之戰 · 顯德毀佛 · 後周攻南唐之戰 · 陳橋兵變 · 北宋統一戰爭 |
| 十國 | 劉龑稱帝 · 王建建蜀 · 西川並東川 · 孟知祥稱帝 · 楊吳建國 · 吳越建國 · 王審知建閩 · 狼山江之戰 · 李昪稱帝 · 白藤江之戰 · 衆駒爭槽 · 北漢建國 · 後周攻南唐之戰 |
| 中國歷史事件
傳說時代 → 夏朝  → 商朝  → 西周  → 東周（春秋  → 戰國） → 秦朝  → 漢朝  → 三國  → 晉朝／十六國  → 南北朝  → 隋朝  → 唐朝  → **五代十國**  → 宋朝／遼金夏  → 元朝  → 明朝  → 清朝  → 中華民國／中華人民共和國 |

| * 睇
* 傾
* 改
宋朝歷史 |
| --- |
| 北宋 | 陳橋兵變 · 杯酒釋兵權 · 李筠之亂 · 李重進之亂 · 強幹弱枝 · 重文抑武 · 建隆之治 · 交趾獨立 · 北宋統一戰爭（荊湖之戰 · 宋滅後蜀之戰 · 宋滅南漢之戰 · 宋滅南唐之戰 · 宋滅北漢之戰） · 禁軍 · 更戍法與養兵彌亂 · 燭影斧聲與金匱之盟 · 宋遼戰爭 · 高梁河之戰 · 白藤江之戰 · 雍熙北伐 · 禁榷 · 王小波、李順起義 · 咸平之治 · 澶淵之盟 · 割夏靈六州 · 北宋帽妖案 · 東封西祀 · 劉太后臨朝 · 慶曆增幣 · 區希範起義 · 儂智高起事 · 宋夏戰爭 · 六谷部抗夏 · 五鬼用事 · 仁宗盛治 · 慶歷新政 · 坤寧宮事變 · 濮議 · 活字印刷術 · 宋詞 · 交子 · 三易回河 · 熙河開邊 · 熙寧變法 · 宋越熙寧戰爭 · 元豐改制 · 新舊黨爭 · 元祐更化 · 紹聖紹述 · 收取青唐 · 汴梁 · 六賊當政 · 宋江起義 · 方臘起義 · 海上之盟 · 宣和伐遼 · 平州之變 · 靖康之恥（徽宗內禪 · 宣和和議 · 靖康之變被擄女子 · 洗衣院） |
| 南宋 | 建炎南渡 · 黃汪壞政 · 維揚之變 · 苗劉兵變 · 宋金戰爭（ 郾城之戰 · 宋金川陝爭奪戰 · 黃河奪淮 · 岳飛第一次北伐 · 順昌大捷 · 紹興和議 · 冤殺岳飛） · 岳飛剿滅楊幺 · 採石之戰 · 隆興北伐 · 隆興和議 · 乾淳之治 · 程朱理學 · 永嘉學派 · 韓侂胄專權（紹熙內禪 · 慶元黨禁 · 開禧北伐 · 嘉定和議） · 史彌遠專權（四木三凶） · 金軍三道攻宋之戰 · 端平更化 · 端平入洛 · 泉州市舶司 · 宋元戰爭（公田法 · 四川抗蒙山城 · 襄樊之戰 · 回回炮 · 文天祥勤王 · 崖山海戰） |
| 專門史 | 歷史 ·  政治 ·  軍事 · 外交 · 經濟 · 文化 · 科技 · 君主 · 區劃 |
| 中國歷史事件
傳說時代 → 夏朝  → 商朝  → 西周  → 東周（春秋  → 戰國） → 秦朝  → 漢朝  → 三國  → 晉朝／十六國  → 南北朝  → 隋朝  → 唐朝  → 五代十國  → **宋朝**／遼金夏  → 元朝  → 明朝  → 清朝  → 中華民國／中華人民共和國 |